Nous, Vuillemins dit Berder d’Arbois, Perrenet de Mymeriey et Huguenins dit Goudal de Dumpierre, près de Mornans, façons sauoir à touz que nous, pour nous et nos hoirs, auons retenuz et accensit perpétuelment de Guillames de Pupellin, escuiers, Humbers de Larney, clerc, Guienet de Siros et Perrenins des Planches, proudomes et escheuins de la ville et communaltey d’Arbois [F° xxxij, r°] et en non de la dicte communaltez, le premier estaige desos durant à contremont tanque a secum estaige, ouquel estaige l’on tient l’actit de la ville d’Arbois, d’une tour des murs du bourg d’Arbois, séant la dicte tour à querre dessus la reuière de Coisance entre le cemetière de l’église de saint Just d’Arbois et ladicte reuière, per ainsi comme li grox du mur de ladicte tour l’emporte et non outre, et y pouhons faire vote ou celier, se nos plait, senz dommaigier la dicte tour, franchement, pour dix et huit soulz esteuenans censalx, loux emende et soignerie portant, à paier dois ores en auant per nous et noz hoirs ès diz escheuins et à lours sucessours prodomes et escheuins de ladicte ville et en non d’icelle, le jour de la feste Tout Sains. Et ou caux que ladicte tour vendroit en ruynne, senz nostre corpe, per ouale que Dieu ne vuille, nous ne deurons riens paier de la dicte censse jusque atant qu’elle fut remise en estat dehuz et soffisant. Et per ainssi nous, pour nous et pour noz hoirs, auons promis et promectons paier la dicte censse et tenir toute la tenour de ces lectres et non venir à contraire per nous ne per autres, ne consentir autrui à venir tacitement ne en appert, per nos soirement pour ce jurez et toichiez corperelment sur saint euuangile de Dieu. Et pour ce fermement tenir, nous enloions nous et noz hoirs et tout nos biens et les biens de noz hoirs, moubles et non moubles, présent et avenir, en la court, juridicion et cohercicion madame la contesse de Bourgoigne. En tesmoignaige de la quel [F° xxxij, v°] chouse nous avons fait mectre en ce lectres le seel de ma dicte dame douquel l’on vse en Arbois. Faictes et données le huitième jour du mois d’auril apprès Pasques, l’an Nostre Soignour corrant mil trois cent et octante [Ainsin signé: Jo. M.].